b"\n_START_ARTICLE_\nEmbedsadel\n_START_PARAGRAPH_\nEmbedsadel er en form for adel hvis adelskab beror p\xc3\xa5 embedsstilling eller afstamning fra nogen der har bekl\xc3\xa6dt en s\xc3\xa5dan. I Danmark har ogs\xc3\xa5 v\xc3\xa6ret tale om en rangadel knyttet til rangf\xc3\xb8lgen._NEWLINE_Embedsadel har v\xc3\xa6ret kendt i flere lande. I Danmark synes s\xc3\xa5ledes Danske Lov 1-2-11 at hjemle at fremmede adelige som bekl\xc3\xa6der et embede i rangen derved erhverver dansk adelskab. Denne regel blev dog gennem lange tider ikke fulgt i praksis, men den anerkendtes 1885 af H\xc3\xb8jesteret blot med den modifikation at det fremmede adelskab m\xc3\xa5 v\xc3\xa6re erhvervet inden indtr\xc3\xa6delsen i embedsstillingen. Sin praktiske betydning har dommen imidlertid mistet ved at den vigtigste af de rettigheder der i nutiden er knyttet til dansk adelskab, nemlig retten til indskrivning i Vall\xc3\xb8 Stift, ikke er blevet anerkendt for den n\xc3\xa6vnte kreds af adelige. I tiden mellem 1693 og 1730 erhvervedes arveligt dansk adelskab endvidere ved at en person bekl\xc3\xa6dte en charge i en af de tre f\xc3\xb8rste rangklasser, men denne regel blev formodentlig \xc3\xb8nsket oph\xc3\xa6vet ved Christian VI's tronbestigelse; det skete dog ikke ved nogen formel beslutning, og bestemmelserne om personligt adelskab forblev i hvert fald u\xc3\xa6ndret. Fra forordningen om rang i 1808 blev det pr\xc3\xa6ciseret at indehaverne af embeder i tre \xc3\xb8verste rangklasser nyder personligt adelskab for dem, deres hustruer og b\xc3\xb8rn, men alts\xc3\xa5 ikke arveligt adelskab. Denne bestemmelse blev senest bekr\xc3\xa6ftet ved forordning om rangf\xc3\xb8lgen fra 1953 og fremg\xc3\xa5r fortsat af Hof- og Statskalenderen._NEWLINE_Hvad udlandet ang\xc3\xa5r, er s\xc3\xa6rlig den franske embedsadel (noblesse de dignit\xc3\xa9) bekendt. Under l'ancien r\xc3\xa9gime blev det, navnlig siden ca. 1600, reglen at en r\xc3\xa6kke h\xc3\xb8jere embeder medf\xc3\xb8rte adelskab, oprindelig personligt, senere ogs\xc3\xa5 arveligt; som oftest dog kun n\xc3\xa5r embedet i flere generationer havde v\xc3\xa6ret i samme families besiddelse. Til de embeder der medf\xc3\xb8rte adelskab, h\xc3\xb8rte bl.a. embederne som medlemmer af parlamenterne; den til disse knyttede embedsadel kaldtes s\xc3\xa6rlig for noblesse de robe, et udtryk der ogs\xc3\xa5 benyttedes om embedsadelen i almindelighed. Den franske embedsadel var ikke i alle henseender ligestillet med den \xc3\xb8vrige adel. S\xc3\xa5ledes regnedes den i politisk henseende til tredje stand._NEWLINE_I Rusland var det indtil revolutionen praksis at adelskab, dels arveligt dels personligt, kunne erhverves ved at bekl\xc3\xa6de visse embedsstillinger"